ติดตามสถานการณ์รัสเซีย-ยูเครน รายวัน กำชับตรึงราคาสินค้าสำคัญ 18 หมวด
นางมัลลิกา บุญมีตระกูลมหาสุข ที่ปรึกษารัฐมนตรีว่าการกระทรวงพาณิชย์ เปิดเผยว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้สั่งการให้กระทรวงพาณิชย์ติดตามสถานการณ์ระหว่างรัสเซีย-ยูเครนอย่างใกล้ชิดแบบรายวัน และดำเนินการในส่วนที่เกี่ยวข้อง เพื่อบรรเทาความเดือดร้อนของประชาชนในทุกมิติ ทั้งนี้ได้สั่งการให้กำกับราคาสินค้า 18 หมวดสำคัญที่มีความจำเป็นในการอุปโภคบริโภค โดยให้ตรึงราคาเอาไว้ พร้อมติดตามสถานการณ์สินค้าในทุกประเภทอย่างต่อเนื่อง นอกจากนี้ ได้มีการประชุมหารือกับทุกฝ่าย เพื่อหาแนวทางลดต้นทุนในการผลิต สร้างสมดุลให้กับทุกภาคส่วนให้ได้รับผลกระทบที่น้อยที่สุด ซึ่งในวันพรุ่งนี้ (7 เม.ย.65) จะมีการประชุมคณะกรรมการนโยบายและบริหารจัดการข้าวโพดเลี้ยงสัตว์ (นบขพ.) และคณะกรรมการนโยบายอาหาร เพื่อหาแนวทางช่วยเหลือผู้ประกอบการที่ได้รับผลกระทบจากต้นทุนวัตถุดิบ เช่น ปุ๋ย และอาหารสัตว์ ซึ่งจะส่งผลต่อค่าครองชีพของประชาชนต่อไปส่วนแนวทางช่วยเหลือผู้ประกอบการส่งออก กรณีที่รัสเซียถูกคว่ำบาตรจากประเทศคู่ค้า ได้เตรียมหาตลาดส่งออกทดแทน เช่น ตะวันออกกลาง แอฟริกา ลาตินอเมริกา รวมทั้งหาโอกาสส่งออกไปยังตลาดที่รัสเซีย หรือยูเครน ไม่สามารถส่งออกได้ และได้มอบหมายให้กรมส่งเสริมการค้าระหว่างประเทศติดตามปัญหาและอุปสรรคในการนำเข้าสินค้า เพื่อประเมินผลกระทบ และดำเนินกิจกรรมส่งเสริมกิจกรรมทางการค้าอย่างเหมาะสมในช่วงสถานการณ์ความขัดแย้งระหว่างรัสเซีย-ยูเครน เพื่อให้การค้ายังสามารถดำเนินการได้ต่อเนื่อง รวมทั้งรวบรวม ประสานและเผยแพร่รายชื่อผู้ให้บริการโลจิสติกส์ไทยที่มีความชำนาญการส่งสินค้าไปยังตลาดรัสเซียและกลุ่มประเทศ CIS รวมไปถึงการร่วมมือกับสมาพันธ์และสมาคมโลจิสติกส์เพื่ออำนวยสะดวกหากพบปัญหาด้านโลจิสติกส์อีกด้วย